สั่งแก้หนี้เน่าเอสเอ็มอีแบงก์
นายกฯให้ความสำคัญเป็นอันดับแรก..
6 ก.พ. 2556

นายกฯให้ความสำคัญเป็นอันดับแรก..
คลังพร้อมอุ้มต่อส่งทีมรับฟังแผนฟื้นฟู..นายกฯ ลั่นให้ความสำคัญการแก้หนี้ก่อนจะตัดสินใจควบรวม “ออมสินเอสเอ็มอีแบงก์” 
น.ส.ยิ่งลักษณ์ ชินวัตร นายกรัฐมนตรี ยืนยันหลังการประชุมคณะรัฐมนตรี (ครม.) ว่า ข้อเสนอให้มีการควบรวมธนาคารออมสิน และธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เป็นของธนาคารโลก ซึ่งก็ต้องรับไว้ดูก่อน แต่จะให้ความสำคัญการปรับโครงสร้างหนี้ของธนาคารก่อนว่าทำได้หรือไม่
น.ส.ยิ่งลักษณ์ กล่าวว่า จะมีการควบรวมหรือไม่ คงต้องเข้าไปศึกษาก่อน เพราะจริงๆ แล้วหลักการของการควบรวมกิจการต้องทำให้ธนาคารออมสินมีศักยภาพเพิ่มขึ้นด้วย จึงยังให้คำตอบทั้งหมดไม่ได้ เพราะต้องไปศึกษาและดูโครงสร้างก่อน
ขณะที่นายกิตติรัตน์ ณ ระนอง รองนายกรัฐมนตรีและ รมว.คลัง ให้สัมภาษณ์เพิ่มเติมว่า การควบรวมธนาคารออมสินและเอสเอ็มอีแบงก์เป็นข้อเสนอของธนาคารโลก โดยให้เหตุผลว่าเอสเอ็มอีแบงก์อาจจะเป็นธนาคารที่มีขนาดเล็ก ขณะที่ธนาคารพาณิชย์อื่นๆ ก็มีการมุ่งเน้นให้ความสำคัญกับเอสเอ็มอี 
รองนายกฯ กล่าวว่า มีความเป็นไปได้ว่าในงบประมาณปี 2557 จะมีการตั้งงบประมาณเพื่อเพิ่มทุนให้กับเอสเอ็มอีแบงก์ แต่ยังไม่ได้อยู่ในขั้นสุดท้าย ต้องพิจารณาเพิ่มเติมอีก แต่ในระหว่างนี้ธนาคารทั้งสองแห่งยังคงบริหารงานตามปกติ
“หากดูขนาดของธนาคารทั้งสองก็ไม่ได้ใหญ่โตจนเกินไป ไม่ว่าจะด้วยวิธีการไหน รัฐบาลก็จะดูแลในส่วนของธนาคารของรัฐอยู่แล้ว ฉะนั้นแนวทางการแก้ไขเพิ่มทุนให้บริหารต่อ หรือแยกหนี้ที่มีปัญหาออก และควบรวม เป็นเรื่องหลักการที่เกิดขึ้นได้ทั้งนั้น แต่ไม่ใช่เรื่องที่ทำภายในไม่กี่วันนี้” นายกิตติรัตน์ กล่าว
สำหรับการปรับโครงสร้างหนี้ของเอสเอ็มอีแบงก์นั้น นายกิตติรัตน์ กล่าวว่า ประธานกรรมการธนาคารและผู้บริหารได้จัดทำแผนแล้ว และจะนำมาดำเนินการในเร็วๆ นี้ ทั้งในส่วนที่เป็นหนี้ดีและการปรับโครงสร้างหนี้ในส่วนหนี้เสีย โดยต้องยอมรับว่าหนี้เสียของเอสเอ็มอีแบงก์เป็นหนี้ที่สะสมมาตั้งแต่อดีต ไม่ใช่เพิ่งเกิดขึ้น 
“แผนการแก้ไขเรากำลังดำเนินการกันอยู่ เข้าใจว่าในอีกไม่กี่วันก็จะเสร็จสิ้น อย่าไปกังวลตกใจอะไร” นายกิตติรัตน์ ระบุ
นายกิตติรัตน์ ย้ำว่า ข้อเสนอการควบรวมธนาคารดังกล่าวไม่เกี่ยวข้องกับธนาคารอิสลามแต่อย่างใด เป็นคนละเรื่องกัน ขณะที่ธนาคารทุกแห่งมีทั้งหนี้ดีและหนี้ที่มีปัญหา ก็ต้องแก้ไขไป
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ในวันที่ 8 ก.พ.นี้ คณะทำงาน สศค.จะเดินทางไปหารือกับผู้บริหารของเอสเอ็มอีแบงก์เพื่อให้รับฟังแผนฟื้นฟูธนาคาร เรื่องการแก้ไขหนี้เสียจะดำเนินการอย่างไร เพราะมีจำนวนมากและมีแนวโน้มสูงขึ้นในอัตราที่น่าเป็นห่วง ทำให้กองทุนต่อสินทรัพย์เสี่ยงเหลือแค่ 1 เท่า ต่ำกว่าที่กำหนดไว้ 8.5 เท่า
นอกจากนี้ ในวันที่ 11 ก.พ.นี้ จะเดินทางไปพบกับผู้บริหารของธนาคารอิสลามแห่งประเทศไทย (ไอแบงก์) เพื่อหารือแผนฟื้นฟูของธนาคารที่มีปัญหาหนี้เพิ่มขึ้น
นายสมชัย กล่าวว่า ธนาคารโลกได้เข้ามาศึกษาการทำงานของสถาบันการเงินเฉพาะกิจของรัฐบาล และได้เสนอให้มีการยุบรวมเอสเอ็มอีแบงก์กับธนาคารออมสินเพื่อแก้ไขหนี้เสียที่มีเพิ่มมากขึ้น โดยให้แยกหนี้เสียออกมาก่อนและให้นำหนี้ดีไปควบรวม